Emosionele ‘tuiskoms’ vir Ruan in Belfast | Netwerk24
Deur Owen Kock 22 Februarie 2020 09:00
So sê Ruan Pienaar oor sy emosiebelaaide terugkeer na die Kingspan-stadion, waar hy die Cheetahs Saterdag teen sy voormalige spanmaats van Ulster aanvoer.
Ruan Pienaar en Ulster se skrumskakel, David Shanahan, omhels mekaar ná die spanne se vorige kragmeting in Bloemfontein. Foto: Gallo Images
“Dis lekker om terug hier te wees, dis lekker om ou vriende en ou gesigte weer te sien en ek sien uit daarna om weer op die veld te speel.
“Dit het baie herinneringe en lekker gevoelens teruggebring toe ek in Belfast aangekom het en my vrou is jaloers omdat ek hier is,” sê Pienaar.
“Dis byna drie jaar sedert ek laas in die Kingspan-stadion gespeel het en hopelik kan ons goed vaar. Ek het nooit gedink ek sou weer die geleentheid kry om hier te speel nie, so dit gaan baie lekker wees.”
Ek speel nou vir die span wat ek ondersteun het toe ek grootgeword het.
Hy was vir sewe jaar ’n getroue dienskneg van Ulster en baie geliefd onder die plaaslike ondersteuners.
“Ek speel nou vir die span wat ek ondersteun het toe ek grootgeword het. Ek het die laaste paar maande ook goeie tye met hulle gehad.
“Ek was bevoorreg om deel van die seëvierende Curriebekerspan te wees. Dit was spesiaal om terug huis toe te gaan en die trofee met soveel tradisie te wen. Dis ook lekker om meer tyd met familie deur te bring,” het Pienaar vandeesweek gesê.
“My gesin mis Belfast, maar hulle het goed aangepas in Suid-Afrika en die kinders is gelukkig by die skool. Dis al wat jy regtig wil hê, dat jou kinders gelukkig is. Dit maak my werk makliker,” sê Pienaar.
Hy sê hulle wil sake Saterdag regstel nadat hulle verlede week in hul eerste toerwedstryd teen Leinster gegly het.
Die Cheetah-beginspan toon sewe veranderinge van die een wat verlede week teen Leinster op die veld gedraf het.
Boan Venter, Wilmar Arnoldi en Luan de Bruin wat Leinster verlede week in die tweede helfte voos geskrum het, is Saterdag in die opdrafspan.
Sintu Manjezi se terugkeer op slot, nadat hy van ’n skouerbesering herstel het, is die enigste ander verandering in die agttal.
Die agterlyn speel met ’n nuwe agterste driehoek. Clayton Blommetjies skuif na heelagter en Rhyno Smith en Craig Barry is nie nuwe vleuels.
Ulster se beginspan toon vyf veranderinge van die een wat verlede naweek teen die Ospreys vasgeval het. Vier spelers wat verlede week gespeel het, is terug na Ierland se Sesnasies-groep.
Ulster: Michael Lowry, Robert Baloucoune, Luke Marshall, James Hume, Louis Ludik, Bill Johnson, David Shanahan, Marcell Coetzee, Jordi Murphy, Nick Timoney, Kieran Treadwell, Alan O’Connor (k), Marty Moore, Adam McBurney, Eric O’Sulllivan. PLAASVERVANGERS: John Andrew, Andrew Warwick, Tom O’Toole, David O’Connor, Sean Reidy, Johnny Stewart, Stewart Moore, Craig Gilroy.
Assistent-skeidsregters: George Clancy (Ierland), Sam Grove-White (Skotland).
TV-skeidsregter: Andre McMenemy (Skotland).
Afskop: 21:30 (SS 1).